# Становище

# за присъждане на образователната и научна степен „доктор“

# (професионално направление *2.1. Филология*, Езици на народите на Азия, Африка и Америка (Индийски езици и култури)

# на Пролетина Миркова Робова

# Тема на дисертацията:

# „Въплътяването на божества сред будистките дарди в Ладакх:

# Етно-културологичен анализ“

Дисертацията на Пролетина Робова, посветена на въплътяването на божества сред будистките дарди в Ладакх, е **първото цялостно и задълбочено изследване на проблема.** В публикуваната до този момент литература върху практиката за въплътяване на божества в района на тибетското културно влияние нейният местен вариант, разпространен сред будистките дарди, не е изследван. Същото може да се каже и за етнографските проучвания на общността, в които е регистрирано съществуването на тази традиция, но тя не е документирана.

Трудът е добре структуриран. Състои се от от увод, четири глави, заключение, приносни моменти, терминологичен апарат, списък на илюстрациите, списък на съкращенията, авторски публикации по темата, библиография и приложение.

Следвайки изискванията на дисертационния жанр, в **Увода** авторката представя основните цели на изследването, прави преглед на литературата по темата и обстойно се спира на избрания от нея **подход, който тя неотклонно следва** на всички етапи на своята работа – от теренното проучване до описанието и научния анализ на практиката за въплътяване на божества в ритуални специалисти мъже (*лхаба*) и жени (*лхамо*), нейното място в живота на общността, както и в по-широкия контекст на традицията в района на тибетско културно влияние. Този подход се опира на печелещата все по-голяма популярност в модерната антропология методология – в дисертацията се споменават принципите на „говорещата антропология“ (Рьозинг, 2016), „екзистенциалната антропология“ (Джаксън и Пиет 2015) и „културния релативизъм“ (Боас, 1887 и сл.) – според която коректното изследване на всяка местна традиция трябва да отдава предимство на начина, по който тя се практикува, възприема и оценява от носителите на културата, а не на „погледа отвън“ на изследователя. Именно последователното придържане към заявената от нея методология до голяма степен допринася за високото качество на изследването на Пролетина Робова, което на всеки един етап стриктно се придържа към принципите и инструментариума на антропологията, без да се отклонява към „рационализиране“ или „диагностициране“ на шаманските практики и използване на термини, заети от психологията и психиатрията – подход, типичен за по-старите, а и за някои нови изследвания, който до известна степен е допринесъл за универсализацията, а като следствие – и за дискредитирането – на термина „шаманизъм“.

Осъзнавайки, че изследваната от нея традиционна практика се вписва в по-общото понятие „шаманизъм“, авторката е посветила на него първата глава на дисертацията, озаглавена **„Шаманският опит – теоретични постановки и проблеми“**. След обстоен обзор на историята на понятията „шаман“ и „шаманизъм“, тя констатира, че в научните среди липсва консенсус относно техния обхват и съдържание. От една страна, съществува тенденция към прекалено широко разбиране на термина „шаман“, с който се дефинират всички водещи ритуални актьори, които по време на ритуалното действие изпадат в особено психическо състояние, често определяно като „транс“ или „екстаз“, а от друга страна, се наблюдава и обратното – към прекалено стесняване на понятието, което не отчита вариативността на този религиозен опит и не дава възможност в „шаманистичната“ теоретична рамка да бъдат изследвани сходни традиции. Самата Пролетина Робова предпочита балансираната дефиниция на Й. Райнхард (1976), включваща в понятието както „пътуване на душата“ в света на духовете, така и „обсебването“ на ритуалния специалист от висша сила, принадлежащ към друг свят. Освен това тя спазва и принципа за придържане към понятийния апарат на общността, която изследва, поради което не използва прекалено общото понятие „шаманизъм“, а само определението „шамански“, и описва традицията за въплътяване на божества чрез названията на ритуалните специалисти – *лхаба* (мъже) и *лхамо* (жени), в които се въплътяват божествата *лха*. В последната част на главата авторката изяснява и последният щрих в теоретичната рамка на своето изследване – приложението на етнокултурния подход при документирането и анализа на шаманските традиции, т.е. в специфичния етнокултурен контекст, в който те се практикуват.

Във втората глава (**„Традицията *лхапа/лхамо* в района на тибетско културно влияние“**) изследваният проблем е поставен в историческия и културно-религиозен контекст на района на тибетско културно влияние. Изяснени са причините и пътищата на разпространение на будизма в Тибет, който успява да се наложи като постепенно се адаптира и асимилира архаичния предбудистки религиозен пласт, т. нар. „народна религия на Тибет“, в частност като включва в своята писмена традиция местните божества, приписвайки им функцията на „закрилници на будисткото учение“. Пролетина Робова разглежда иследваното от нея въплътяване на божества при дардите в Ладхак като вариант на широко разпространена практика в целия район на тибетско културно влияние и тук тя очертава нейните инвариантни специфики. От една страна, тази практика се корени в космологичните представи, пантеона и култовата практика на „народна религия на Тибет“, но от друга, тя същевременно е инкорпорирана в рамките на тибетския будизъм: будисткото монашество изпълнява важна роля в легитимизацията на ритуалния статус на специалистите, в които се въплъщават божествата, през периода на обучение те усвояват различни будистки текстове, а по време на провеждане на ритуала се използват редица тантрически инструменти.

Важни приносни моменти в тази глава на дисертацията са свързани с общата характеристика на „народната култура“ на Тибет. Авторката изрично подчертава, че границата между човешкия свят и световете на божествата и демоните е пропусклива, така че техните обитатели се намират в непрекъснато взаимодействие и отношения на реципрочност: начинът на живот на хората и техните действия предизвикват реакция на божествата, и обратно – случващото се с хората се обяснява като следствие от намесата на божествата в тяхната съдба. Представени са и основните класове божества, както и инварианта на практиката за въплътяване на божества в тибетското културно пространство – от инициационния период на установяване на статуса на *лхапа/лхама*, до завършването на ритуала; присъствието на „езика“ на въплътените божествата *лха* (*лхаскад*), както и функциите на практиката на въплътяване на божествата в живота на общността. Всичко това служи като добра основа за представянето и анализа на местния вариант на практиката, на който е посветена четвъртата глава.

Преди това обаче в третата глава **„Етнокултурен профил на будистките дарди“** Пролетина Робова прави обстоен преглед на основните етнокултурни характеристики на изследвания от нея обект – будистките дарди в Ладхак. Спира се на проблема на етнонима „дарди“, възникнал и наложил се като научен конструкт, но тъй като в случая става въпрос по-скоро за наличие на дардска етнолингвистична общност – с цялата условност на термина, то авторката уточнява, че го използва в работата си като „събирателно“ название „на различни общности, пръснати в обширните територии между Западните Хималаи, Каракорум и Хиндукуш, споделящи обща езикова принадлежност към дардския клон на индоарийските езици, както и в различна степен съхранени [общи] културни черти“. Ако правилно съм разбрала, до този момент самата общност използва при самоопределянето си предимно екзоними, главно със значение „планинци“, тъй като процесите на самоидентификация са в процес на развитие, стимулирани от политиката на индийското правителство по отношение на малките общности на територията на страната, и „отварянето“ на района за чуждо присъствие и влияния, особено през последните двадесетина години.

По-нататък са представени основни сведения за поселенията, бита, социалната структура, празничната система и религиозните вярвания на будистките дарди в Ладхак. Тук е важно да се отбележи, че понеже голяма част от информацията, особено касаещата изследвания от нея проблем, е събрана в резултат на етнографското проучване на Пролетина Робова, то тя е успяла да установи някои специфични за района представи за божествата *лха*, които до този момент не са регистрирани в други части на тибетското културно пространство.

И последната глава (**„Въплътяване на божества сред будистките дарди“**), която всъщност представлява квинтесенцията на цялото изследване, изцяло е построена на резултатите от етнографските проучвания на авторката, систематизирани и анализирани от нея. Представени са практиките на седем действащи *лхаба* и *лхамо*, като основният корпус на информацията включва описание на лични наблюдения, интервюта с ритуалните специалисти, с техни роднини и хора, които търсят съдействие от *лхаба* и *лхамо*, както и с богат снимков материал. Този подход позволява да бъдат обхванати всички основни аспекти на ритуала – от първите симптоми на получаване на шаманско призвание, обучителния период, последователните етапи на ритуалното действие за призоваване на божеството, както и неговите функции по време на обсебването на *лхаба*/*лхамо* за решаване на широк аспект от лични проблеми на клиентите. На базата на изчерпателно документираните случаи, Пролетина Робова прави изводи относно особеностите на местния вариант на тибетската традиция за въплътяване на божества: силно влияние на концептите на будистките дарди за чистота и замърсяване; специфични характеристики на местните божества *лха,* част живия пантеон на общността; принизяване на значението на наследствения принцип при определянето на ритуалния статус на *лхаба*/*лхамо.* В заключителната част на главата са представени сведения за *лхаба*/*лхамо,* практикували в близкото минало, което дава възможност на авторката да направи опит за реконструкция на един по-архаичен модел на ритуала, който се отличава с по-слабо влияние на будизма, а и с по-изявените жречески функции на практиците в празничната система на общността.

В **Заключението** Пролетина Робова обобщава основните изводи, направени в дисертацията и очертава перспективата на бъдещите изследвания, които могат да бъдат насочени към лингвистичен анализ на литургичните текстове и посланията на въплъщаващите се божества, както и да се изследват сходни традиции в съседни села от другата страна на индийско-пакистанската граница.

Накрая бих искала да подчертая, че дисертацията на Пролетина Миркова Робова представлява завършено, комплексно и изчерпателно изследване на практиката за въплъщаването божества при будистките дарди в Ладках. Изцяло приемам формулираните от авторката приносни моменти на нейния труд. Всичко това ми дава основание убедено да препоръчам на Научното жури да й бъде присъдена образователната и научна степен „доктор”.

25.09.2019 г. ....................................................

(доц. д-р Г. Лозанова

Институт за етнология и фолклористика – БАН)